ธปท.ทบทวนผลกระทบท่องเที่ยวต่อเศรษฐกิจใหม่
ธปท.เล็งทบทวนผลกระทบการจัดระเบียบท่องเที่ยวต่อการเติบโตทางเศรษฐกิจปี59-60ใหม่ 21 ธ.ค.นี้ หลังนักท่องเที่ยวหดกว่าที่คาด
29 ต.ค. 2565

ธปท.เล็งทบทวนผลกระทบการจัดระเบียบท่องเที่ยวต่อการเติบโตทางเศรษฐกิจปี59-60ใหม่ 21 ธ.ค.นี้ หลังนักท่องเที่ยวหดกว่าที่คาด
นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนต.ค.ที่ผ่านมาขยายตัวในอัตราที่ชะลอลงเมื่อเทียบกับเดือนก่อน โดยการใช้จ่ายภาครัฐยังคงเป็นแรงขับเคลื่อนหลักของเศรษฐกิจ ส่วน ภาคการท่องเที่ยวชะลอตัว ทั้งจากนักท่องเที่ยวต่างประเทศและนักท่องเที่ยวไทย ส่วนหนึ่งเป็นผลจากการปราบปรามทัวร์ผิดกฎหมายและการปรับขึ้นค่าธรรมเนียมการทำ Visa on arrival
ทั้งนี้ จำนวนนักท่องเที่ยวลดลง จาก 2.41 ล้านคน ในเดือนก.ย. เหลือ 2.26 ล้านคนในเดือนต.ค. คิดเป็นการลดลง 10.1% เมื่อเทียบกับเดือนก่อนหน้า ส่งผลให้การบริโภคภาคเอกชนในหมวดที่เกี่ยวข้องกับกิจกรรมการท่องเที่ยวแผ่วลงด้วย บวกกับปัจจัยสนับสนุนการบริโภคก็ยังไม่เข้มแข็งนัก อย่างกำลังซื้อในภาคการเกษตรกรรมที่ยังอยู่ในระดับต่ำจากราคาสินค้าเกษตรที่ลดลง โดยการบริโภคภาคเอกชนขยายลดลง 1.9% เมื่อเทียบกับเดือนก่อนหน้า
"ภาคการท่องเที่ยวมีสัดส่วนประมาณ 11-12% ของอัตราการขยายตัวทางเศรษฐกิจ (จีดีพี) ก่อนหน้านี้เราเคยประเมินว่าการปราบปรามทัวร์ผิดกฎหมายจะทำให้นักท่องเที่ยวปีนี้ลดลงไป 2 แสนคน แต่ดูเบื้องต้นอาจกระทบมากกว่านั้น ส่วนจะกระทบต่อจีดีพีหรือไม่ยังต้องรอประเมินเศรษฐกิจทั้งหมด ทั้งปีนี้และปีหน้าอีกครั้งในการประชุมคณะกรรมการนโยบายการเงิน (กนง.) 21 ธ.ค.นี้ก่อน" นายดอนกล่าว 
สำหรับมูลค่าการส่งออกในเดือนต.ค.ติดลบ 4.3% จากเดือนก่อนหน้าโต 3.5% แต่การส่งออกไปตลาดหลักและสินค้าบางกลุ่มยังอยู่ในทิศทางที่ปรับดีขึ้น สะท้อนจากการผลิตสินค้าในกลุ่มอุตสาหกรรมเพื่อการส่งออกและการนำเข้าวัตถุดิบและสินค้าขั้นกลางยังขยายตัวได้ ขณะที่การลงทุนภาคเอกชนยังติดลบที่ 1.5% จากการลงทุนเครื่องจักรและอุปกรณ์ และภาคการก่อสร้างที่หดตัวต่อเนื่อง
อย่างไรก็ดี เสถียรภาพเศรษฐกิจอัตราเงินเฟ้อทั่วไปชะลอลงเล็กน้อย ตามราคาอาหารสดที่ปรับลดลงหลังจากปัญหาภัยแล้งคลี่คลาย ด้านอัตราการว่างงานเพิ่มขึ้นเล็กน้อยจากเดือนก่อน จาก 0.9% เพิ่มเป็น 1.2% ตามการจ้างงานภาคเกษตรกรรมที่ปรับลดลง ขณะที่ดุลบัญชีเดินสะพัดเกินดุลต่อเนื่อง